Getoetste Produkte: Yskaste - Goeie Huishouding
Tuis » Getoetste Produkte: Yskaste
Dit is dus die moeite werd om behoorlik huiswerk te doen oor watter een in jou gesin se behoeftes sal voorsien
Yskaste word as die hardwerkendste van die duurder huishoudelike toestelle beskou, maar anders as wasmasjiene, skottelgoedwassers en TV's werk hulle 24/7. En anders as die meeste ander elektroniese toestelle is yskaste ontwerp om baie lank te hou.
VIR GROOT GESINNE
Hisense H359BME-WD R5 000, www.hisense.co.za
Die Chinese handelsnaam Hisense maak al sy yskaste in Suid-Afrika – onderdele is dus nie 'n probleem nie. Dié eenvoudige gesinsgrootte-model het 'n praktiese rakuitleg en 'n waterhouer met 'n smal tenk wat min van jou kosbare deurrakspasie in beslag neem.
Defy C240 DAC523 R3 500, www.defy.co.za
Defy is een van die mees vertroude toestelhandelsname in Suid-Afrika. Hulle bied nou 'n vyfjaarwaarborg as standaard, wat 'n duidelike aanduiding van hul vertroue in hul bougehalte is, selfs in intreevlakmodelle soos dié een. Die kleiner grootte is ideaal vir woonstelbewoners of paartjies met 'n beperkte leefruimte, maar nie vir gesinne nie.
Defy C387 DAC510 R8 200, www.defy.co.za
Dié een lyk nie net mooi nie, maar het ook hope ruimte vir mense wat lief is vir kosmaak en onthaal. Dit het 'n ysvrye ontwerp en waaiers in die ys- en vrieskas om die lug te sirkuleer vir reëlmatige, doeltreffende verkoeling. Die waterhouer is lekker kompak, maar die deurhandvatsels kon stewiger gewees het.
Bosch KGN36XI32 R8 800, www. bosch-home.com/za
Bosch is waarskynlik die dominante yskashandelsnaam in Suid-Afrika, en jy sal 'n bietjie meer vir dié Duitse vakmanskap betaal. Jy kan sien en voel dat dié produk in 'n ander klas is en dit het die beste kragverbruikgradering van al die getoetste yskaste. Dié basiese model het 'n ysvrye ontwerp en ruim pakplek.
Bosch KDN32X10 R8 000, www.bosch-home.com/za
Vrieskaste bo-in werk vir diegene wat nie daarvan hou om te buk om hul bevrore kos by te kom nie. Dié model bied goeie gehalte en dit het 'n groot groentelaai onderin, asook 'n spesiale verkoelkompartement wat op 0 °C bly om vleis vir langer vars te hou. Ons hou ook van die meganiese ysmaker.
Hisense H230RRE-WD R3 799, www.hisense.co.za
Hierdie kleiner model het 'n baie eenvoudige interne vrieshokkie. Dit word tegnies as 'n kroegyskas beskou, maar dit sal waarskynlik vir 'n huishouding van twee kan werk.
176-liter yskas en vrieskas
LUUKS, MAAR BEKOSTIGBAAR
Smeg FC370X2PE R13 000, www.smeg.co.za
Smeg se stylvolle produkte is nie altyd bekostigbaar nie, maar hierdie model is 'n uitsondering. Dit bied luukse kenmerke soos vogbeheer en 'n blitsvriesfunksie. Ons dink die bougehalte is die beste in hierdie prysklas.
BIELIE VAN 'N YSKAS
Samsung RS21HFLMR R20 400, www.samsung.com/za
Hierdie tamaai sy-aan-sy-model is ontwerp vir die besige huishouding wat gereeld onthaal. Dit het gesofistikeerde verkoelstelsels wat keer dat kos in die yskas uitdroog, asook 'n waterhouer – wat sy eie loodgieterwerk vereis – vir water en selfs blokkies of fyngemaakte ys. Ons hou veral van die klein luik binne-in die yskasdeur wat jy kan oopmaak om jou gunstelingkoeldrank uit te haal.
Lees: 5 goed wat jy nou dadelik kan weggooi
Yskaskapasiteit word in liter gemeet: een lesing vir die yskas en een vir die vrieskas. As die twee lesings saam meer as 250 is, word dit as "gesinsgrootte" beskou. Die standaardmates vir 'n gesinsgrootteyskas is 60 cm x 185 cm.
Vermy yskaste met waterhouers, tensy jou gesin groot waterdrinkers is. Waterhouers neem deurspasie in beslag en breek soms, en die water smaak ook nie vars as dit vir 'n rukkie daarin gelê het nie.